તંત્રની દરખાસ્ત મુજબ વાર્ષિક રેટ કોન્ટ્રાકટથી કુલ ૭પ૦ મેટ્રિક ટન ફટકડીનો જથ્થો પ્રતિ મેટ્રિક ટન રૂ.૧૪,૩૦૦ના ભાવથી ખરીદવામાં આવશે. ફટકડીના કુલ જથ્થાનો ૬૦ ટકા જથ્થો એલ-૧ ટેન્ડરર સનફલેકસ કેમિકલ ઇન્ડસ્ટ્રીઝ પાસેથી ખરીદાશે. અન્ય ૪૦ ટકા હિસ્સા માટે અન્ય ટેન્ડરરો જો એલ-૧ના ભાવે ફટકડી આપવા તૈયાર ન થાય તો સનફલેકસ પાસેથી સો ટકા જથ્થો ખરીદાશે. જોકે આમાં સૌથી ચર્ચાસ્પદ બાબત એ છે કે જો સમગ્ર વર્ષ દરમિયાન આટલી જંગી માત્રામાં પ્રજાના ટેકસનાં નાણાંથી ફટકડી ખરીદાતી હોય તેમ છતાં ડહોળાં પાણીની સમસ્યા દિન પ્રતિદિન વિકરાળ બનતી જાય તેમજ બાળકો, વૃદ્ધો, પાણીજન્ય કોલેરા જેવા રોગનો ભોગ બને તો શું વોટર ઓપરેશન વિભાગ ફટકડીનો યોગ્ય રીતે ઉપયોગ કરે છે? કે પછી ફટકડીનું સેમ્પલ સારું બનાવાય, પરંતુ તેનો પાછળથી હલકી ગુણવત્તાનો જથ્થો તંત્રને પધરાવી દેવાય છે? અથવા તંત્ર જથ્થાની ગુણવત્તા ચકાસવાણી મહેનત કરતું નથી?